Сергей Есенин
От моя край съм уморен…

Превод от руски: Иван Николов, 1984

chitanka.info

От моя край съм уморен

за път душата ми се стяга

и аз ще тръгна някой ден

като разбойник и бродяга.

Аз ще потърся шепа жар,

глава смирено да положа.

И моя най — любим другар

за мен ще си наточи ножа.

Играят слънчеви петна

над пътя жълт и цвят се рони.

И най-любимата жена

от своя праг ще ме прогони.

И пак ще дойда в бащин дом

тъгата с радост да примеся,

в зелена вечер мълчешком

с ръкава си ще се обеся.

Замисленият върбалак

ще ме погали с лист тъжовен.

Ще легна аз немил-недраг,

сред лай на кучета заровен.

И все така над бедна пуст

ще плува месецът в простора,

ще пие и ще плаче Рус

и ще играе край стобора.

1916

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.